Το σημαντικότερο επίτευγμα της Ασφάλειας Αττικής στην πολύκροτη υπόθεση της εξάρθρωσης της Μαφίας των Ρομά είναι ότι σύμφωνα με εκτιμήσεις του ίδιου του διοικητή της κ. Χρήστου Παπαζαφείρη θα επιφέρει άμεση πτώση στους δείκτες της εγκληματικότητας που αφορούν κυρίως ληστείες και διαρρήξεις σε σπίτια και επιχειρήσεις της τάξεως του 30%-40% για τουλάχιστον ένα έτος, έως ότου δημιουργηθούν διάδοχα “σχήματα”.

ADVERTISING

Ο τρόπος οργάνωσης της Μαφίας ήταν κατά τα πρότυπα της ιταλικής Καμόρα, με τον “Αρχινονό” της πιο διαβόητης οικογένειας Ρομά με καταγωγή την Λάρισα και δράση την Δυτική Αττική που έχει απασχολήσει τις Αρχές για τουλάχιστον 30 χρόνια αιματηρών “ξεκαθαρισμάτων” και η διαδοχή πήγαινε οικογενειακά από πατέρα σε γιο κλπ.





Δύο οι κεντρικές εγκληματικές οργανώσεις είχαν τουλάχιστον 5 υποομάδες. Η δεύτερη είχε έδρα την βίλα του δεύτερου Ρομά Αρχηγού στον Ασπρόπυργο, επίσης ηχηρού ονόματος, στο υπόγειο του οποίο βρέθηκαν μεταξύ άλλων, φύλλα χρυσού και 120 κιλά ασήμι σε ράβδους...



Κεντρικό ρόλο είχε και ο πασίγνωστος επιχειρηματίας από τον χώρο των ενδυμάτων, γνωστός και από την επεισοδιακή σχέση που είχε με γνωστό μοντέλο, όπου είχε πυροβολήσει και τραυματίσει σοβαρά την αδερφή της. Αυτός ήταν ο βασικός κλεπταποδόχος των πιο σπουδαίων δαχτυλιδιών, κοσμημάτων και ρολογιών τα οποία μεταπωλούσε σε επίσης πασίγνωστο κοσμηματοπωλείο του Κολωνακίου, το οποίο “εμπορεύεται” μεταχειρισμένα ρόλεξ κλπ. που πουλάει σε χαμηλότερες τιμές. Αυτά στην πραγματικότητα λοιπόν ήταν κλοπιμαία και πολλά από αυτά “ανακυκλώνονταν” στα σαλόνια της... “καλής κοινωνίας”.



Η Μαφία είχε αναπτύξει όπως όλες οι εγκληματικές οργανώσεις και ένα δικό της “λεξιλόγιο”, όλοι έφεραν κωδικά ονόματα και συνήθιζαν να συνεννοούνται σε διαλέκτους Ρομά για να δυσκολεύουν τις Αρχές στην παρακολούθηση, οι οποίες χρειάστηκε να αποτανθούν σε άλλους Ρομά για να μεταφράσουν πολλές από αυτές τις συνομιλίες. Η διάρρηξη είχε την κωδική ονομασία “πάμε να παίξουμε ένα 5x5”...



Σε πολλές περιπτώσεις οι δράστες δεν αρκούνταν μόνο στο να αδειάσουν χρηματοκιβώτια στα σπίτια των θυμάτων αλλά συνήθιζαν πριν φύγουν να κάνουν βανδαλισμούς, δίχως λόγο μόνο και μόνο για να διασκεδάσουν... Για παράδειγμα βούλωναν νεροχύτες και άνοιγαν τέρμα τις βρύσες και έτσι πλημμύριζαν τα σπίτια που είχαν “χτυπήσει”, προκαλώντας ακόμα μεγαλύτερες ζημιές στο πέρασμά τους.



Οι οδηγοί εκπαιδεύονταν στην γρήγορη οδήγηση και τους ελιγμούς διαφυγής



Οι οδηγοί στα “υπηρεσιακά” οχήματα της Μαφίας, στην μία περίπτωση σπορ και στην άλλη περίπτωση σπορ αλλά μικρά, τα οδηγούσαν Ρομά που τους παιρνούσαν οι αρχηγοί από ειδική εκπαίδευση γρήγορης οδήγησης, ενώ τους εκπαίδευν σε ελιγμούς και κανόνες διαφυγής.





Το πόσο οργανωμένο κύκλωμα ήταν άρχισαν να το αντιλαμβάνονται οι αστυνομικοί από τον περασμένο Μάρτιο, όταν σε μία περίπτωση διάρρηξης σε σπίτι στην Άνοιξη, η ιδιοκτήτρια τους αντιλήφθηκε, κάλεσε την Αστυνομία και κατά την διαφυγή τους οι δράστες εμβόλισαν και ακινητοποίησαν το περιπολικό της Άμεσης Δράσης. Κάτι παρόμοιο είχε παλιότερα συμβεί σε βάρος αντρών της Ομάδας ΔΙ.ΑΣ. που ακινητοποίησαν με την χρήση πυροσβεστικούς αφρού κατά τη διαφυγή τους και την καταδίωξη που ακολούθησε με αποτέλεσμα να τραυματιστεί από την πτώση ένας από τους αστυνομικούς.



Οι “άκρες” στην Αστυνομία και η λύση του τοπικού Τμήματος Ασφαλείας



Ένα από τα μυστικά επιτυχίας στην συγκεκριμένη υπόθεση, είναι ότι οι υψηλόβαθμοι αξιωματικοί της Ασφάλειας Αττικής κατάλαβαν πως στις κεντρικές υπηρεσίες υπήρχαν πρόθυμα και έμμισθα “βαθιά λαρύγγια” που ενημέρωναν την Μαφία των Ρομά για τις κινήσεις της Αστυνομίας. 'Έτσι λοιπόν αποφάσισαν τον κεντρικό ρόλο στην διερεύνηση της υπόθεσης πριν τουλάχιστον έναν χρόνο, να τον αναλάβει το Τμήμα Ασφαλείας Αμαρουσίου, ώστε να αποφευχθούν οι διαρροές...



Στη συνέχεια, βοήθησε η Υποδιεύθυνση Ασφαλείας Βορειοανατολικής Αττικής και προς το τέλος συνέδραμε η Ασφάλεια Αττικής με τις κεντρικές της Υπηρεσίες. Μέχρι τότε και με την βοήθεια του “υπερκοριού” της ΕΥΠ, ήδη οι αστυνομικοί είχαν καταλάβει τον ύποπτο ρόλο τουλάχιστον τριών αστυνομικών που κατηγορούνται για παροχή πληροφοριών στους Ρομά, όπως ένας αστυνομικός υποδιευθυντής της Υποδιεύθυνσης Ασφάλειας Δυτικής Αττικής (ο οποίος αρνείται από την πλευρά του αυτόν τον ρόλο και ισχυρίζεται ότι απλά επικοινωνούσε με κάποιους από αυτούς για να βγάζει υποθέσεις) και δύο χαμηλόβαθμοι αστυνομικοί.



Μέσω αυτών, μεταξύ άλλων οι Ρομά ήταν ενήμεροι για τις συχνότητες ασυρμάτων της αστυνομίας και τους κωδικούς που χρησιμοποιεί η ΕΛ.ΑΣ. για τα διάφορα περιστατικά. Πέραν αυτών, το Εσωτερικών Υποθέσεων θα αναλάβει να διευρευνήσει και τον ρόλο άλλων 7 αστυνομικών που έχει κριθεί ύποπτη η συμπεριφορά τους.





Πρόσθετα, οι Ρομά για να καταφέρνουν να κάνουν ανενόχλητοι τις “μπούκες” επικοινωνούσαν με το τηλεφωνικό κέντρο της Άμεσης Δράσης και έδιναν ψευδή περιστατικά σε άκρως αντίθετες με αυτούς κατευθύνσεις ώστε να προκαλούν άσκοπη κινητοποίηση περιπολικών σε άσχετα με αυτούς γεωγραφικά σημεία.



Συνολικά και για τις δύο εγκληματικές οργανώσεις, μέχρι τώρα έχουν ταυτοποιηθεί 400 περιστατικά ανά την Επικράτεια, όμως οι Αρχές πιστεύουν ότι είναι υπεύθυνοι για χιλιάδες περιπτώσεις αρκεί και μόνο να σκεφτεί κανείς πως δρούσαν σχεδόν 30 χρόνια, με σχεδόν καθημερινά χτυπήματα από την Ορεστιάδα, την Θεσσαλονίκη, τα Γιάννενα και την Αττική.



Μάλιστα, τα ηγετικά πρόσωπα ταξίδευαν συνεχώς στην επαρχία και κατόπτευαν μαζί με τους “υπαρχηγούς” τους τις γειτονιές που ήθελαν να “χτυπήσουν”, επέλεγαν σπίτια και στη συνέχεια χτυπούσαν.



Πολλά από τα κλοπιμαία βρέθηκαν χτισμένα ακόμα και μέσα σε τοίχους πίσω από πλακάκια, 600.000 ευρώ σε τραπεζικές καταθέσεις, εκατοντάδες χιλιάδες ευρώ σε μετρητά, φύλλα χρυσού, 120 κιλά ράβδοι ασήμι, χιλιάδες κοσμήματα, μονόπετρα, διαμάντια και ρολόγια πολυτελείας...



Βίλες αγορασμένες από τα ηγετικά στελέχη και ένας στόλος οχημάτων αποτελούμενος από πάνω από 60 υπερπολυτελή και σπορ αυτοκίνητα, Ferrari, Porsche κλπ. Ήταν τα ίδια πρόσωπα που πήγαιναν στην Πρόνοια, στάθμευαν τις Ferrari και έμπαιναν μέσα για να εισπράξουν και τα επιδόματα αποροίας των Ρομά!



Ο “Μαραντόνας”, ο “Χειλάς” και ο “Παχύς Βενιζέλος”



Οι συλληφθέντες τόσο κατά τη διάρκεια των επιχειρήσεων όσο και μεταξύ τους χρησιμοποιούσαν πάντοτε συνθηματικά ονόματα και κωδικοποιημένες εκφράσεις ενώ για τις επαφές τους είχαν προμηθευτεί τα λεγόμενα «πακιστανικά» κινητά. Έτσι, μεταξύ τους αποκαλούνταν με ψευδώνυμα όπως «Σέφκης», «Εισαγγελέας», «Άραπος», «Μαραντόνα», «Σατανάς», «Άλκης», «Χειλας – Ψηλός», «Νενές», «Χαζούλης», «Μπάμπης Φλου», «Ράμπος», «Ρόκι», «Παρταούλας», «Πιν πιν», «Μαρτέλης», «Πόντικας», «Τζόλο», «Παχύς Βενιζέλος», «Κουρασάν», «Ντουντούκης» κλπ. Όσο για τις εκφράσεις όταν ήθελαν να πάνε για κλοπές έλεγαν συνθηματικά «Πάμε για μπάλα ή πέντε επι πέντε», «Πάμε για δουλειά», «Πάμε βόλτα», «Μπουκί», «Πιριμάσκι» ενώ για τον ασύρματο χρησιμοποιούσαν τις λέξεις «Ράδιο», «Κασετόφωνο», «Μπασαλντο». Τέλος με την έκφραση «Έχω Έλληνα» εννοούσαν «έχω πληροφοριοδότη».





Οι “Έλληνες” ήταν αυτοί που έδιναν έναντι αμοιβής τις πληροφορίες που αναζητούσε η Μαφία για τους υψηλούς στόχους της όπως αυτός της Άννας Βίσση και έτσι γνώριζαν σε πολλές περιπτώσεις με κάθε λεπτομέρεια τι γυρεύουν και που. Άλλωστε σε ορισμένες περιπτώσεις μόνο από ένα ή δύο “χτυπήματα” έφυγαν με λεία 1,5 εκατομμυρίου ευρώ!



Αξίζει να σημειωθεί ότι από τους συνολικά 85 κατηγορούμενους εκ των οποίων οι 41 συνελήφθησαν, συνολικά 50 από αυτούς είναι βαριά σεσημασμένοι κακοποιοί για πλήθος υποθέσεων κλοπών, ληστειών, ναρκωτικών, όπλων, πρόκληση σωματικών βλαβών, απειλών, κλπ. κλπ., αρκεί για να γίνει κατανοητό ότι μόνο το ποινικό τους παρελθόν συμπληρώνουν 28 σελίδες!



Παρουσίαση υπόθεσης εξάρθρωσης εγκληματικού δικτύου οργανώσεων, τα μέλη των οποίων διέπρατταν μεγάλο αριθμό κλοπών – διαρρήξεων από κατοικίες στην Αττική και άλλες περιοχές της Επικράτειας



Τόσκας: Για εμάς δεν υπάρχει άβατο!



Τον ενθουσιασμό του για την επιτυχία της Ασφάλειας Αττικής δεν έκρυψε ούτε ο αναπληρωτής υπουργός Προστασίας του Πολίτη Νίκος Τόσκας, ο οποίος εξήρε το έργο των αστυνομικών και τόνισε ότι τόσο αυτή η υπόθεση όσο και η αντίστοιχη υπόθεση της εξάρθωσης των κυκλωμάτων διακίνησης ναρκωτικών απέδειξαν ότι για την Αστυνομία δεν υπάρχουν άβατα και πως “όταν αφήνεις τους αστυνομικούς ελεύθερους να πράξουν αυτό που πρέπει, τότε υπάρχουν αυτά τα αποτελέσματα”, προειδοποιώντας πως σύντομα θα ακολουθήσουν και άλλες παρόμοιες μεγάλες εξαρθρώσεις με κυκλώματα με διεθνική δράση, ενώ για την Δυτική Αττική τόνισε ότι θα επιμείνουν. Σύμφωνα με την φυσική ηγεσία της ΕΛ.ΑΣ., άλλωστε, σύντομα αναμένονται να συσταθούν 25 ομάδες ΟΠΚΕ, εκ των οποίων η πλειονότητα θα ριχθεί στην Δυτική Αττική.



Υποστράτηγος Χρήστος Παπαζαφείρης: Το εγκληματικό δίκτυο είχε ως «ορμητήριο» περιοχές της Δυτικής Αττικής

Ακολουθεί η παρουσίαση της υπόθεσης από τον Διευθυντή Διεύθυνσης Ασφάλειας Αττικής, Υποστράτηγος Χρήστος Παπαζαφείρης:



“Η σημερινή παρουσίαση αποκτά ένα ξεχωριστό χαρακτήρα γιατί η Ελληνική Αστυνομία κατάφερε ένα αποφασιστικό, ένα καίριο «χτύπημα» στο πλέον δομημένο και άρτια οργανωμένο εγκληματικό δίκτυο, που δρούσε συστηματικά τα τελευταία χρόνια, διαπράττοντας σωρεία ληστειών και διαρρήξεων σε όλη τη χώρα.





Μετά από έρευνες της Διεύθυνσης Ασφάλειας Αττικής, που διήρκεσαν πάνω από ένα χρόνο, καταφέραμε:

Να διακριβώσουμε πλήρως όλο το εύρος της εγκληματικής δραστηριότητας του δικτύου,

να ταυτοποιήσουμε τα αρχηγικά στελέχη, που διεύθυναν τις δυο εγκληματικές οργανώσεις και τις πέντε υποομάδες που το συγκροτούσαν και

να αποδομήσουμε οριστικά τη δράση τους.



Από την πρόοδο και την κλιμάκωση των ερευνών μας διαπιστώθηκε ότι το εγκληματικό δίκτυο είχε ως «ορμητήριο» περιοχές της Δυτικής Αττικής, όπου λειτουργούσε ο κεντρικός πυρήνας των οργανώσεων, με κύριο αντικείμενο το σχεδιασμό και το συντονισμό της δράσης των υποομάδων.



Επιπλέον από την αξιολόγηση και αξιοποίηση των ερευνητικών δεδομένων και την ανάλυση του «προφίλ» του εγκληματικού δικτύου, διακριβώθηκε ότι οι εγκληματικές οργανώσεις διέθεταν ποιοτικά χαρακτηριστικά «επαγγελματικού τύπου» διάπραξης των αδικημάτων που δραστηριοποιούντο.



Ειδικότερα:

Ήταν διαρθρωμένες σε δομικό μοντέλο «μαφίας οικογενειακού σχήματος»

λειτουργούσαν με βάση σχεδιασμό, που προέβλεπε αυτοτελή και αυτόνομη δράση,

είχαν κατανείμει διακριτούς ρόλους, σε όλα τα στάδια της εγκληματικής τους δραστηριότητας,

κατηύθυναν και συντόνιζαν τις ενέργειες τους, σε προκαθορισμένους χρονικά και γεωγραφικά χώρους και περιοχές,

διέθεταν επιμέρους βραχίονες, που κάλυπταν όλο το πλέγμα της δράσης τους, από την πληροφοριακή υποστήριξη και τα προπαρασκευαστικά στάδια μέχρι τον τρόπο διάθεσης των κλοπιμαίων και τη νομιμοποίηση των παράνομων εσόδων τους

στο αμιγώς επιχειρησιακό σκέλος χρησιμοποιούσαν εξειδικευμένη επιχειρησιακή μεθοδολογία και τεχνογνωσία, ενώ λάμβαναν ιδιαίτερα μέτρα προστασίας για να αποφύγουν τον εντοπισμό και τη σύλληψη από τις αστυνομικές Αρχές.



Επιπλέον αξίζει να επισημανθεί ότι τα ηγετικά στελέχη του εγκληματικού δικτύου, έχοντας αποκομίσει από την εγκληματική τους δραστηριότητα μεγάλη οικονομική επιφάνεια, ζούσαν πολυτελή ζωή χωρίς να έχουν επαγγελματική δραστηριότητα ή άλλους πόρους διαβίωσης.



Για την εξάρθρωση του εγκληματικού δικτύου, την Τρίτη 2 Νοεμβρίου, πραγματοποιήσαμε μια από τις μεγαλύτερες αστυνομικές επιχειρήσεις των τελευταίων ετών, στην οποία συμμετείχαν πάνω από 1.000 Αστυνομικοί από διάφορες Υπηρεσίες και 37 Δικαστικοί Λειτουργοί.





Κατά τη διάρκεια της επιχείρησης:



Συλλάβαμε σε Αθήνα, Θεσσαλονίκη και άλλες περιοχές 41 μέλη του εγκληματικού δικτύου.

πραγματοποιήσαμε περισσότερες από 60 έρευνες και κατασχέσαμε - μεταξύ άλλων -πάνω 600.000 ευρώ σε μετρητά, 120 κιλά ασημιού σε ράβδους, φύλλα χρυσού, χρυσές λίρες, πλήθος χρυσαφικών – κοσμημάτων μεγάλης αξίας και περισσότερα από 60 πολυτελή οχήματα.



Από τη μορφολογία των υποθέσεων διαγράφεται ότι τα μέλη του εγκληματικού δικτύου εμπλέκονται σε εκατοντάδες περιπτώσεις ληστειών και διαρρήξεων, ενώ το οικονομικό όφελος που αποκόμισαν εκτιμάται ότι ανέρχεται σε δεκάδες εκατομμύρια ευρώ. Μέχρι στιγμής έχουν συνδεθεί προανακριτικά με 300 περίπου υποθέσεις.



Θα ήθελα να συγχαρώ τις Υπηρεσίες της Διεύθυνσης Ασφάλειας Αττικής, που συμμετείχαν στις έρευνες και στην επιχείρηση της εξάρθρωσης και κατάφεραν να τερματίσουν τη δράση του εγκληματικού αυτού δικτύου και ειδικότερα την Υποδιεύθυνση Ασφάλειας Βορειανατολικής Αττικής και το Τμήμα Ασφαλείας Αμαρουσίου.



Θα ήθελα επίσης να συγχαρώ τις Διευθύνσεις Ειδικών Αστυνομικών Δυνάμεων και Αστυνομικών Επιχειρήσεων Αττικής, τη Διεύθυνση Εγκληματολογικών Ερευνών, τη Διεύθυνση Ασφαλείας Θεσσαλονίκης, την Υποδιεύθυνση Ασφαλείας Κατερίνης και το Τμήμα Ασφαλείας Βέροιας, για την άψογη συνεργασία που είχαμε σε όλα τα στάδια χειρισμού της μεγάλης αυτής υπόθεσης.



Επιβεβαιώνεται για άλλη μια φορά ότι η σκληρή δουλειά και η μεθοδική έρευνα, σε συνδυασμό με τη στενή συνεργασία των Υπηρεσιών, στο πλαίσιο του ενιαίου επιχειρησιακού δόγματος της Αστυνομίας, αποτελούν την αιχμή του δόρατος στο διαρκή αγώνα που καταβάλλουμε για την αντιμετώπιση της εγκληματικότητας και την προστασία των πολιτών και του κοινωνικού συνόλου”.



Εκπρόσωπος Τύπου Ελληνικής Αστυνομίας, Αστυνόμος Β’ Ιωάννα Ροτζιώκου:



«Όπως σας ανέφερε και ο Διευθυντής της Διεύθυνσης Ασφάλειας Αττικής, εξαρθρώσαμε δύο πολυμελείς εγκληματικές ομάδες, οι οποίες διαρθρωμένες σε υποομάδες, διέπρατταν συστηματικά ληστείες και διακεκριμένες περιπτώσεις κλοπών από κατοικίες σε διάφορες περιοχές της επικράτειας.



Για την αποδόμηση των εγκληματικών δικτύων οργανώθηκε προχθές, ταυτόχρονη αστυνομική επιχείρηση πανελλαδικής κλίμακας, την οποία συντόνισε η Υποδιεύθυνση Ασφάλειας Βορειοανατολικής Αττικής και συμμετείχαν πάνω από 1.000 αστυνομικοί διαφόρων υπηρεσιών.



Συγκεκριμένα, συμμετείχαν κλιμάκια αστυνομικών της Διεύθυνσης Ασφαλείας Αττικής, των Διευθύνσεων Άμεσης Δράσης και Αστυνομικών Επιχειρήσεων Αττικής, της Ειδικής Κατασταλτικής Αντιτρομοκρατικής Μονάδας, των Ομάδων Πρόληψης και Καταστολής Εγκληματικότητας, του Τμήματος Εξουδετέρωσης Εκρηκτικών Μηχανισμών, της Διεύθυνσης Ασφαλείας Θεσσαλονίκης και της Υποδιεύθυνσης Ασφαλείας Κατερίνης, των Τμημάτων Ασφαλείας Αμαρουσίου και Ραφήνας καθώς και τοπικών Διευθύνσεων Αστυνομίας της χώρας.



Στο πλαίσιο της επιχείρησης εντοπίστηκαν και συνελήφθησαν συνολικά 41 άτομα, ηλικίας από 19 έως 66 ετών (38 Έλληνες, 1 Συρος, 1 Αλβανός και 1 ομογενής από το Καζακστάν), μεταξύ των οποίων και τρεις αστυνομικοί οι οποίοι δεν συνελήφθησαν όμως στα πλαίσια του αυτοφώρου. Ταυτόχρονα, έχουν ταυτοποιηθεί άλλα 48 άτομα για τη συμμετοχή τους στις παράνομες δραστηριότητες των οργανώσεων, οι οποίοι και αναζητούνται για να συλληφθούν.



Η εξάρθρωση των εγκληματικών οργανώσεων είναι αποτέλεσμα πολύμηνων και στοχευμένων αστυνομικών ερευνών και αναζητήσεων, οι οποίες υλοποιήθηκαν μετά από κατάλληλη αξιοποίηση - διασταύρωση στοιχείων, ταυτοποίηση του προφίλ των εμπλεκομένων (profiling) και αξιοποίηση ειδικών ανακριτικών τεχνικών.



Από τις παραπάνω έρευνες εξακριβώθηκε όλο το εύρος της παράνομης δραστηριότητας των εγκληματικών δικτύων και συγκεκριμένα:



Εξακριβώθηκε η σύνθεση των μελών που αποτελούσαν κάθε εγκληματική ομάδα και υποομάδα, τα οχήματα που χρησιμοποιούσαν, οι διευθύνσεις διαμονής τους και οι λοιποί χώροι (καβάτζες) που διατηρούσαν.

Διευκρινίσθηκαν οι ρόλοι και η ιεραρχική σχέση των μελών κάθε ομάδας και υποομάδας.

Εξακριβώθηκε η μεθοδολογία δράσης τους (modus operandi ) και οι διασυνδέσεις τους σε όλη την επικράτεια.



Διαπιστώθηκε και εξετάζεται η περαιτέρω εμπλοκή Αστυνομικών, οι οποίοι κατά περίπτωση παρείχαν πληροφορίες ή ενεργούσαν με μέλη των ομάδων στην τέλεση αξιόποινων πράξεων



Διαπιστώθηκε η νομιμοποίηση εσόδων από τις εγκληματικές τους δραστηριότητες, τα οποία επένδυαν σε κατασκευές πολυτελών κατοικιών και αγορά πολυτελών αυτοκινήτων.



Αναφορικά με τη μεθοδολογία δράσης (modus operandi) τους, διαπιστώθηκε η παράλληλη, διαρκής και δομημένη δράση των δύο εγκληματικών οργανώσεων, καθένα από τα οποία δρούσε αυτοδύναμα και ανεξάρτητα από το άλλο. Οι δυο οργανώσεις διατηρούσαν άμεση και συνεχή επικοινωνία μεταξύ τους, αναφορικά με τους τομείς δραστηριοποίησης τους, ώστε να μη συμπίπτει χρονικά και τοπικά η δράση τους.



Ωστόσο, σε περιπτώσεις επιπλοκών και συλλήψεων, τα μέλη της μίας οργάνωσης υποστήριζαν «επιχειρησιακά» τις δραστηριότητες της άλλης ομάδας.



Ιδιαίτερο χαρακτηριστικό των εγκληματικών οργανώσεων είναι η ιεραρχική δομή, η σαφήνεια ως προς την κατανομή των ρόλων των μελών τους καθώς και η αφθονία υλικοτεχνικού εξοπλισμού, όπως πλήθος οχημάτων, διαρρηκτικών εργαλείων και ασυρμάτων πομποδεκτών, που τους διευκόλυνε στην διάπραξη των κλοπών και στην αποφυγή της σύλληψής τους.



Τα κλοπιμαία τα προωθούσαν σε συγκεκριμένους κλεπταποδόχους, οι οποίοι έχοντας αναπτύξει «κατάλληλο δίκτυο πελατών», τα διέθεταν στην αγορά, αποκομίζοντας με τον τρόπο αυτό μεγάλα παράνομα οικονομικά οφέλη, που διαμοιράζονταν με τα μέλη της οργάνωσης.



Με τον τρόπο αυτό, τα μέλη των εγκληματικών οργανώσεων είχαν καταφέρει να διατηρούν στη κατοχή τους, για ελάχιστο χρονικό διάστημα, τα κλοπιμαία, ώστε να μην είναι δυνατή η διασύνδεσή τους με τις κλοπές που είχαν διαπράξει, σε περίπτωση αστυνομικού ελέγχου.



Τα μέλη της οργάνωσης χρησιμοποιούσαν ιδιαίτερα τεχνάσματα, προκειμένου να αποπροσανατολίσουν τις έρευνες των διωκτικών Αρχών και να αποφεύγουν τον εντοπισμό και τη σύλληψη τους. Πιο συγκεκριμένα:



Παρακολουθούσαν τις συχνότητες του κέντρου της Άμεσης Δράσης μέσω ασυρμάτων, στις περιοχές όπου δραστηριοποιούνταν, με σκοπό την άμεση ενημέρωση των συνεργών τους και την έγκαιρη διαφυγή τους σε περίπτωση κινητοποίησης των αστυνομικών δυνάμεων. Μάλιστα, γνώριζαν πολύ καλά την κωδικοποίηση των σημάτων και των εντολών των ενδοασυρματικών επικοινωνιών, για τις οποίες είχαν ενημερωθεί από τους αστυνομικούς συνεργούς τους.



Χρησιμοποιούσαν κατάλληλο εξοπλισμό κατά τη διάπραξη των κλοπών όπως γάντια και αυτοσχέδιες κουκούλες, με σκοπό το δυσχερή εντοπισμό αποτυπωμάτων και βιολογικού υλικού.

Παραλάμβαναν τον εξοπλισμό τους (κινητά τηλέφωνα, διαρρηκτικά εργαλεία, κουκούλες, γάντια κ.λπ.) από ειδικά διαμορφωμένους χώρους, πριν από την τέλεση των διαρρήξεων.

Επικοινωνούσαν μεταξύ τους με συνδέσεις κινητής τηλεφωνίας, ενεργοποιημένες με στοιχεία άλλων ατόμων (ghost phones), ενώ συνομιλούσαν μεταξύ τους με κωδικοποιημένες εκφράσεις και σύνθετη ορολογία.



Χρησιμοποιούσαν «στόλο» οχημάτων μεγάλης ιπποδύναμης, τα οποία τα μεταβίβαζαν σε ανυποψίαστα ή και ανύπαρκτα άτομα. Επιπλέον, για το δυσχερή εντοπισμό των οχημάτων τους, αφαιρούσαν πινακίδες κυκλοφορίας από άλλα οχήματα και τις τοποθετούσαν στα δικά τους, φροντίζοντας να αλλάζουν συνεχώς τα χαρακτηριστικά τους με τη χρήση μεμβρανών διαφορετικού χρώματος.



Επέλεγαν για την οδήγηση των οχημάτων τους έμπειρους οδηγούς, οι οποίοι λάμβαναν ιδιαίτερα μέτρα αντιπαρακολούθησης (για παράδειγμα πραγματοποίηση ελιγμών, αυξομείωση ταχύτητας κ.λπ.). Επίσης, σε περιπτώσεις εντοπισμού τους από αστυνομικούς, ακολουθούσε πάντα καταδίωξη και δεν δίσταζαν ακόμα και να εμβολίσουν τα αστυνομικά οχήματα.



Τα μέλη των εγκληματικών οργανώσεων, στο πλαίσιο της παράνομης δράσης τους, αποκόμιζαν πολύ μεγάλα οικονομικά οφέλη, που τους παρείχαν τη δυνατότητα να διαβιούν σε πολυτελείς κατοικίες – μεζονέτες, σε περιοχές της Δυτικής Αττικής και της Θεσσαλονίκης και να κατέχουν υπερπολυτελή αυτοκίνητα.



Αξίζει να σημειωθεί, ότι οι δράστες επιδίδονταν συστηματικά σε βανδαλισμούς των οικιών, προκαλώντας σε αυτές και στον εξοπλισμό τους μεγάλες υλικές ζημιές. Μάλιστα σε κάποιες περιπτώσεις άφηναν ακόμα και τις βρύσες ανοικτές προκειμένου να πλημμυρίσουν τις οικίες.



Πιο αναλυτικά, για τη διάρθρωση των δύο εγκληματικών δικτύων προκύπτουν τα εξής:



Η πρώτη εγκληματική οργάνωση αποτελούνταν από 4 αυτοτελείς επιχειρησιακές υποομάδες, τις οποίες διηύθυναν 4 αρχηγικά μέλη. Τα αρχηγικά μέλη ήταν επιφορτισμένα με το συντονισμό των περιοχών, των χρονικών διαστημάτων και των στόχων που θα «επιχειρούσαν», ώστε η δράση της ομάδας τους να μην συμπίπτει με αυτή των άλλων υποομάδων.



Οι επιμέρους ομάδες πραγματοποιούσαν, διαρρήξεις σε πολυτελείς κατοικίες , από τις οποίες αφαιρούσαν χρήματα, κοσμήματα, χρηματοκιβώτια και άλλα τιμαλφή.



Σημαντικό ρόλο στη δράση της οργάνωσης διαδραμάτιζε μία από τις υποομάδες, η οποία αποτελούταν από επίλεκτα μέλη και των άλλων τριών και δραστηριοποιούταν αποκλειστικά στη διάρρηξη γραφείων εργοστασίων και εταιριών. Στην περίπτωση αυτή, αφαιρούσαν συνήθως χρηματοκιβώτια, που περιείχαν μεγάλα χρηματικά ποσά, όπως επίσης προέβαιναν στην διάρρηξη αυτόματων μηχανημάτων ανάληψης χρημάτων (ΑΤΜ) τόσο στην Αττική, όσο και στην ευρύτερη επικράτεια.



Αναφορικά με τη μεθοδολογία της συγκεκριμένης εγκληματικής ομάδας, μεταξύ άλλων προκύπτει ότι τα μέλη της προέβαιναν σε αποπροσανατολιστικά τηλεφωνήματα στο τηλεφωνικό κέντρο της Άμεσης Δράσης, καταγγέλλοντας ψευδή περιστατικά σε σημεία, τα οποία απείχαν γεωγραφικά από την περιοχή δράσης τους.



Όπως προέκυψε μέχρι στιγμής από την εξέλιξη της έρευνας, η συγκεκριμένη εγκληματική οργάνωση εμπλέκεται σε περισσότερες από 250 περιπτώσεις κλοπών – διαρρήξεων σε διάφορες περιοχές της Αττικής και κυρίως στα Βορειαονατολικά Προάστια (Κηφισιά, Εκάλη, Νέα Ερυθραία, Άγιο Στέφανο, Πικέρμι, Ραφήνα κ.λπ.) καθώς και σε περιοχές της Θεσσαλονίκης και της Κατερίνης.



Η δεύτερη εγκληματική οργάνωση διέπραττε κλοπές – διαρρήξεις σε οικίες κυρίως της Δυτικής Αττικής, όπου αφαιρούσαν χρήματα, χρηματοκιβώτια και άλλα τιμαλφή.



Τη συγκεκριμένη οργάνωση διηύθυνε ένα μέλος της και κύριο χαρακτηριστικό της ήταν ότι χρησιμοποιούσε ως «επιχειρησιακά» οχήματα, συνηθισμένα μικρά αυτοκίνητα πόλης, ώστε να μην προκαλούν την προσοχή των διωκτικών Αρχών και των πολιτών.



Για τη συγκεκριμένη εγκληματική ομάδα προκύπτει, ότι είχε επεκτείνει τη δράση της και σε άλλες περιοχές της χώρας και συγκεκριμένα στην Αλεξανδρούπολη, τα Ιωάννινα, τη Θεσσαλονίκη, την Ορεστιάδα κλπ. Παράλληλα, το αρχηγικό της μέλος με σκοπό τον εντοπισμό κατάλληλων προς διάρρηξη οικιών, πραγματοποιούσε συχνά ταξίδια στις προαναφερόμενες πόλεις και με τη βοήθεια μελών που διαβιούσαν σε αυτές, προχωρούσαν σε προπαρασκευαστικές πράξεις και στη συνέχεια σε διαρρήξεις και κλοπές.



Στο πλαίσιο της εγκληματικής της δραστηριότητας, τα μέλη της, πραγματοποίησαν περισσότερες από 50 περιπτώσεις κλοπών – διαρρήξεων.



Σε περισσότερες από 60 έρευνες που πραγματοποιήθηκαν, παρουσία δικαστικών λειτουργών, σε κατοικίες, καταστήματα και άλλους χώρους των δραστών, μεταξύ άλλων, βρέθηκαν και κατασχέθηκαν, χρηματικό ποσό που ξεπερνά τις 600.000 ευρώ, τραπεζικά βιβλιάρια καταθέσεων με μεγάλα χρηματικά ποσά, χρυσές λίρες και φύλλα χρυσού, ράβδοι ασημιού άνω των 120 κιλών, πλήθος κοσμημάτων – χρυσαφικών, ρολογιών και λοιπών τιμαλφών ιδιαίτερα μεγάλης αξίας.



Επιπλέον, βρέθηκαν πυροβόλα όπλα, φυσίγγια, μαχαίρια, ασύρματοι και πολύ μεγάλος αριθμός διαρρηκτικών εργαλείων, όπως κατσαβίδια, κόφτες, τροχοί κ.λπ., κινητά τηλέφωνα, πλήθος ηλεκτρονικών συσκευών καθώς και ποσότητες ναρκωτικών.



Τέλος, σε ειδικά διαμορφωμένους χώρους βρέθηκαν και κατασχέθηκαν περισσότερα από 60 οχήματα μεταξύ των οποίων, τα «επιχειρησιακά» τους οχήματα και μεγάλος αριθμός υπερπολυτελών αυτοκινήτων.



Οι δράστες με την κακουργηματικού χαρακτήρα δικογραφία οδηγήθηκαν στις αρμόδιες Εισαγγελικές αρχές. Βαρύνονται – κατά περίπτωση – για τα αδικήματα της σύστασης και συμμετοχής σε εγκληματική οργάνωση, της ληστείας και των διακεκριμένων κλοπών, κατά συναυτουργία και κατ’ εξακολούθηση, της αποδοχής και διάθεσης προϊόντων εγκλήματος, κατ’ εξακολούθηση, της νομιμοποίησης εσόδων από εγκληματικές δραστηριότητες, της πλαστογραφίας και της νομοθεσίας για τα ναρκωτικά».